Greta Thunberg

Greta Tintin Eleonora Ernman Thunberg, bet ganet e Stockholm d'an 3 a viz Genver 2003, zo ur stourmerez bolitikel svedat. Merc'h d'ar ganerez c'hoarigan Malena Ernman eo. Ur sindrom Asperger he deus ; un trubuilh eus ar familh aotism eo.

 Stourm evit an hin 2018-2023 
Stourmet en deus Greta Thunberg enep tommadur an hin. Anavezet eo bet dre meur a vanifestadeg dirak ar Riksdag, a zo parlamant Sveden e Stockholm.
Implijet e oa bet ganti al lugan Skolstrejk för klimatet ("harz-labour ar skol evit an hin"). Brudet eo bet ivez goude he frezegenn e Kendiviz Katowice e 2018 diwar-benn ar cheñchamantoù hin gant an ONU.
Stourmet he deus Greta evit ma vefe paouezet gant he familh da gemer ar c'harr-nij hag evit ma paouezfent da zebriñ kig.
 Stourm evit ar Balestinianed 2023- 
Adalek 2023 he deus kroget da stourm evit bandenn Gaza e-pad Brezel Gaza. E miz Mae 2024 e voe serret gant ar polis svedat evit bezañ kemeret perzh en ur vanifestadeg dirak Malmö Arena, hag a oa o vont da zegemer abadenn Kenstrivadeg Eurovision ar C'han 2024, evit protestiñ a-enep kemer perzh ar ganerez israelat ar c'henstrivadeg. E miz Gwengolo e oa serret gant ar polis danat e-pad ur vanifestadeg evit protestiñ a-enep Brezel Gaza, evit bezañ bloket mont-tre ur savadur e Skol-veur Kopenhagen. Ur sizhun goude e voe kaset er-maez levraoueg Skol-veur Stockholm gant ar polis peogwir e oa o kampiñ e-barzh ar savadur. Disklêriañ a reas e oa "moustrerezh" emzalc'h ar polis. Goude an darvoudoù-se e voe anvet "enepyuzev ar sizhun" gant StopAntisemitism. Pa oa o prezegenniñ en ur vanifestadeg evit Palestina e Mannheim en Alamagn e miz Kerzu e lavaras "Fuck Germany and fuck Israel". Tamallet e voe gant an dilennad eus ar CDU Manuel Hagel e oa "moving very consciously in close proximity to anti-Semitism".

E-bourzh ar vag saoz Madleen e voe Greta Thunberg e 2025. Gant stourmerien all e felle dezhi forsiñ blokus morlu Israel evit dilestrañ war aodoù bandenn Gaza evit reiñ ur skoazell dengar. Anvet e voe ar bigi "Flodig Frankiz Gaza". Harzet e voent d'an 9 a viz Even gant Tsahal a-raok mont tre an dourioù israelian. A-benn ar fin e yeas da Bariz dre garr-nij.

E miz Eost e kemeras perzh en ur flodig all, anvet "Global Sumud Flotilla" pe "Flodig Frankiz ar Bed". Loc'hañ a reas eus Barselona d'an 31, met harzet e voe hi hag ar skipailh gant nerzhioù ispisial Israel d'ar 1 a viz Here en dourioù etrebroadel, tro 78 miltir (≈115 km) eus aod Gaza. En holl e voe harzet 45 lestr ha serret 462 difreter etre ar 1 hag an 3 a viz Here 2025.

 Daveoù 

Rummad:Ganedigezhioù 2003
Rummad:Merc'hed Sveden
Rummad:Difreterien